4 vas ná boer, gesin oorval word(Argieffoto) Vier verdagtes is agter tralies net enkele dae nadat ŉ boer en agt van sy familielede verlede naweek op ŉ plaas naby Biesiesvlei in Noordwes beroof is. Die voorval het Saterdag omstreeks 22:00 op ŉ plaas by Deelpan plaasgevind. “Die familie was glo in die sitkamer toe ŉ groep van vyf mans die huis binnegekom en hulle met vuurwapens gedreig het. Al die slagoffers is beveel om op die grond te lê. Juwele, selfone, skootrekenaars, drank en kontant is gebuit voordat die verdagtes gevlug het,” het kol. Adéle Myburgh, polisiewoordvoerder in Noordwes, gesê. Die polisie het die eerste verdagte Donderdag in Alexandria buite Johannesburg aangekeer. Nóg twee vermeende betrokkenes is in eMalahleni gevang. “Die polisie het beslag gelê op ŉ Toyota Hilux-bakkie wat tydens die misdaad gebruik is, asook ŉ selfoon en skootrekenaar wat aan die slagoffers behoort,” het Myburgh gesê. ŉ Vierde verdagte is Saterdag in Boikhutso, naby Lichtenburg, in hegtenis geneem. Wyn wat vermoedelik tydens die huisrooftuig gesteel is, is daar gevind. Myburgh het gesê nóg inhegtenisnemings word binnekort verwag. Die vier verdagtes is tussen 29 en 61 jaar oud en sal Maandag in die Lichtenburg-landdroshof verskyn op aanklagte van gewapende roof. Lt.genl. Sello Kwena, polisiehoof in Noordwes, het die speurders vir hul werk geloof en die onderneming gegee dat die polisie nie sal ophou werk om misdadigers te laat boet nie.